[{"text_idx": "#000001", "text": "Kontseilu Sozialistako kideek Kutxabanken jarrera salatu dute eta Zentro Sozialistaren defentsan berretsi dira, banku entitateari salaketa bertan behera uzteko exijituz eta eurekin batzeko deia eginez."}, {"text_idx": "#000002", "text": "Busturialdeko Kontseilu Sozialistak jakinarazi du Gernika-Lumoko Zentro Sozialista hustu gura duela Kutxabanekek. Iazko apirilean \u201cokupatu\u201d zuten hamar urtez zarratuta egon zen espazioa, Kutxabankek jabetzakoa, baina Kutxabankek salaketa bat aurkeztu eta martxan du espazioaren huste prozesua."}, {"text_idx": "#000003", "text": "Kontseilu Sozialistako kideek Kutxabanken jarrera salatu dute eta Zentro Sozialistaren defentsan berretsi dira, banku entitateari salaketa bertan behera uzteko exijituz eta eurekin batzeko deia eginez. \u201cGu bankuarekin harremanetan jarri arren, ez dugu erantzunik jaso\u201d, diote, eta ez da elkarrizketarako bide formalik zabaldu."}, {"text_idx": "#000004", "text": "Zentroa husteko prozesuaren aurrean Gernika-Lumoko Udalaren \u201cjarrera konplizea\u201d ere salatu dute Busturialdeko Kontseilu Sozialistakoek. Zentroa zabaldu zutenetik udalak jarritako \u201ctraba burokratikoak eta mehatxuak etengabeak\u201d izan direla diote: \u201cApirilean zabaldu genuen 10 urtez hutsik egon den zentroa, eta zentro sozialista bihurtu genuen, lan lerro ezberdinen bitartez langile klasearen beharrari erantzun eta antolakuntza sustatzeko helburuagaz. Zabaldu zen momentututik etengabekoak izan dira oztopoak. Gainera, jazarpen polizialaren ondorioz, bertan presentzia edukitzea ezinezkoa bihurtu da\u201d."}, {"text_idx": "#000005", "text": "Kontseilu Sozialistako kideek protesta bat egin zuten atzo Kutxabankeko Gernikako egoitzaren aurrean, Zentro Sozialista hustu gura dutela salatzeko, eta protestan parte hartzen ari zen pertsona bat identifikatu dute poliziek."}, {"text_idx": "#000006", "text": "Zentro Sozialisten \u201cgarrantzia eta beharra\u201d azpimarratu dute Kontseilu Sozialistakoek. \u201cKrisi kapitalista nabarmentzen ari den garaian, langileriarentzat miseria eta ogi apurrak dira bermaturik dauden gauza bakarra\u201d, nabarmendu dute."}, {"text_idx": "#000009", "text": "Buletina hileko azken barikuetan bidaltzen da, eta Busturialdeko hilabeteko berri nagusiak biltzen ditu."}, {"text_idx": "#000014", "text": "Elbira Iturri kalea, z/g. 48300, Gernika-Lumo"}]